DECIZIA COMISIEI

din 18 decembrie 2012

privind adoptarea normelor care asigură verificarea coerentă a existenței și a statutului juridic, precum și a capacității operaționale și financiare a participanților la acțiunile indirecte susținute prin granturi în temeiul celui de Al șaptelea program-cadru al Comunității Europene pentru activități de cercetare, de dezvoltare tehnologică și demonstrative și în temeiul celui de Al șaptelea program-cadru al Comunității Europene a Energiei Atomice pentru activități de cercetare și formare în domeniul nuclear

(Text cu relevanță pentru SEE)

(2012/838/UE, Euratom)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Tratatul de instituire a Comunității Europene a Energiei Atomice,

având în vedere Regulamentul (CE) nr. 1906/2006 al Parlamentului European și al Consiliului din 18 decembrie 2006 de stabilire a normelor de participare a întreprinderilor, a centrelor de cercetare și a universităților la acțiuni din cel de Al șaptelea program-cadru și de difuzare a rezultatelor activităților de cercetare (2007-2013) (1), în special articolul 16 alineatul (4),

având în vedere Regulamentul (Euratom) nr. 1908/2006 al Consiliului din 19 decembrie 2006 de stabilire a normelor de participare a întreprinderilor, a centrelor de cercetare și a universităților pentru punerea în aplicare a celui de Al șaptelea program-cadru al Comunității Europene a Energiei Atomice și de difuzare a rezultatelor din domeniul cercetării (2007-2011) (2), în special articolul 15 alineatul (4),

întrucât:

Este necesar ca aceste norme să fie modificate pentru a garanta o punere în aplicare și o interpretare uniforme, prin introducerea unor cazuri specifice. În plus, secțiunea privind măsurile de protecție trebuie consolidată.

ADOPTĂ PREZENTA DECIZIE:

Articolul 1

Normele care asigură verificarea coerentă a existenței și a statutului juridic, precum și a capacității operaționale și financiare a participanților la acțiunile indirecte finanțate prin granturi în temeiul Deciziei nr. 1982/2006/CE, al Deciziei 2006/970/Euratom și al Deciziei 2012/93/Euratom a Consiliului (5) sunt stabilite în anexa la prezenta decizie.

Articolul 2

Decizia C(2007) 2466 se abrogă. Trimiterile la decizia abrogată se interpretează ca trimiteri la prezenta decizie.

Articolul 3

Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

(1) JO L 391, 30.12.2006, p. 1.

(2) JO L 400, 30.12.2006, p. 1.

(3) JO L 412, 30.12.2006, p. 1.

(4) JO L 400, 30.12.2006, p. 60.

(5) JO L 47, 18.2.2012, p. 25.

ANEXĂ

CUPRINS

Prefață

Obiectivul general

1. Verificarea existenței juridice și a statutului/categoriei juridice

1.1. Principii

1.1.1. Confidențialitate și protecția datelor

1.1.2. Existența juridică

1.1.3. Statutul juridic conform Normelor de participare la PC7 (categorii de entități juridice)

1.1.3.1. Definiții

1.1.4. Date și documente solicitate

1.1.5. Data efectivă a existenței juridice și a statutului/categoriei juridice

1.2. Verificarea existenței juridice și a statutului/categoriei juridice

1.2.1. Dispoziții privind cazurile de declarații și/sau documente justificative incomplete, contradictorii sau false

1.2.2. Informații privind rezultatul validării și „Codul de identificare al participantului” (PIC) validat

1.2.3. Declarația privind corectitudinea datelor de bază din formularul de pregătire a grantului

1.2.4. Reprezentantul desemnat al entității juridice (LEAR)

1.2.5. Modificarea validărilor

1.2.5.1. Modificări ale validărilor ca urmare a unei erori a validării inițiale

1.2.5.2. Modificări ale validărilor ca urmare a unei schimbări a existenței juridice sau a statutului/categoriei juridice

1.2.5.3. Modificări ale metodei de calcul al costurilor indirecte (ICM)

1.2.6. Reexaminarea administrativă a validărilor

1.2.7. Comitetul de validare

2. Verificarea capacității operaționale

2.1. Principii

2.2. Punere în aplicare

2.2.1. În etapa propunerii

2.2.2. În etapa negocierii

3. Verificarea capacității financiare: norme de punere în aplicare

3.1. Principii

3.2. Motive pentru efectuarea unei analize financiare succinte ca regulă generală

3.3. Categorii de entități juridice supuse verificării capacității financiare (sau exceptate de la această verificare)

3.4. Date și documente solicitate

3.4.1. Persoane juridice

3.4.2. Persoane fizice

3.4.3. Alte observații

3.5. Controlul viabilității financiare

3.5.1. Scop

3.5.2. Rate și valori semnificative utilizate

3.5.3. Praguri

3.5.4. Cazul particular al persoanelor fizice

3.5.4.1. Rate utilizate

3.5.4.2. Praguri

3.6. Controlul capacității de cofinanțare

3.6.1. Scop

3.6.2. Rate și valori semnificative utilizate

3.6.3. Praguri

3.6.4. Cazul particular al persoanelor fizice

3.6.4.1. Rate utilizate

3.6.4.2. Praguri

4. Verificarea capacității financiare: concluzia analizei (controalelor) și măsuri posibile

4.1. Evaluarea rezultatelor analizei succinte

4.2. Măsurile care trebuie luate în cazul rezultatului „slab”

4.2.1. Analiza financiară mai aprofundată

4.2.1.1. Pentru persoane juridice

4.2.1.2. Pentru persoane fizice

4.2.2. Măsuri de protecție

4.3. Măsuri de protecție suplimentare, inclusiv sancțiuni

PREFAȚĂ

Normele de participare la PC7 (1) (denumite în continuare NP PC7) prevăd că „Comisia adoptă și publică norme destinate să garanteze o verificare coerentă a existenței și a formei juridice a participanților la acțiuni indirecte, precum și a capacității lor financiare. Comisia se abține de la repetarea acestei verificări, cu excepția cazului în care a intervenit o schimbare în situația participantului” (2).

Prezentul document definește aceste norme. Documentul se bazează pe cerințele de reglementare prevăzute de NP PC7 și de Regulamentul financiar (3) (RF) și normele de aplicare a acestuia (4) (NA). Acesta a fost adoptat de Comisie la 13 iunie 2007 și se aplică de la 1 ianuarie 2007 pentru orice acțiuni indirecte din PC7.

Aceste norme se referă la toate acțiunile indirecte din PC7 care iau forma unui acord de grant CE sau Euratom și vor fi aplicate de serviciile de punere în aplicare a acțiunilor indirecte din PC7 („direcțiile generale de cercetare” și organismele cărora le-au fost delegate aceste sarcini) până la data intrării în vigoare a următoarei versiuni a prezentului document.

Pentru orice versiuni ulterioare, va fi furnizat un istoric al modificărilor și o comparație cu versiunea sau versiunile anterioare, pentru a identifica modificările/actualizările și a facilita înțelegerea.

Următoarele modificări substanțiale au fost aduse normelor, cu scopul de a clarifica o serie de aspecte pe baza experienței dobândite până în prezent:

— partea 1 privind „Verificarea existenței juridice și a statutului/categoriei juridice” a fost actualizată cu: — definiții ale statutelor/categoriilor juridice; — dispoziții privind documentele solicitate și data efectivă; — dispoziții privind cazurile de declarații și/sau documente justificative incomplete, contradictorii sau false; — dispoziții privind reprezentantul desemnat al entității juridice; — dispoziții privind modificarea și revizuirea validărilor; — dispoziții privind Comitetul de validare;

— părțile 3 și 4 privind „Verificarea capacității financiare” au fost modificate după cum urmează: — secțiunea 3.4 privind „Datele și documentele solicitate” a fost completată cu cazuri specifice; — secțiunile referitoare la ratele de viabilitate financiară (secțiunile 3.5.3 și 4.2.1) au fost completate cu definiția cazurilor excepționale; — secțiunea 4.2.2 privind „Măsurile de protecție” a fost modificată.

În plus, au fost introduse următoarele modificări editoriale:

— secțiunile 1 și 3 au fost actualizate prin intermediul unei trimiteri la serviciile de validare (5) care efectuează verificarea existenței juridice și a statutului/categoriei juridice, controlând exactitatea datelor financiare ale participanților și realizând analiza financiară succintă;

— trimiterile la Facilitatea de înregistrare unică au fost înlocuite cu trimiteri la Portalul participanților la cercetare;

— au fost necesare și alte modificări editoriale pentru a ține seama de autonomia agențiilor executive și a altor organisme de punere în aplicare a PC7 (trimiterile la serviciile Comisiei au fost înlocuite cu trimiteri la „serviciile de punere în aplicare a PC7”, în măsura în care sarcinile sunt îndeplinite atât de către serviciile Comisiei, cât și de către alte organisme cărora le-au fost delegate sarcini de punere în aplicare);

— textul a fost adus în conformitate cu Tratatul privind funcționarea Uniunii Europene.

OBIECTIVUL GENERAL

Prezentul document se referă la normele care asigură verificarea coerentă a:

— existenței juridice;

— statutului din punctul de vedere al PC7;

— capacității operaționale; și

— capacității financiare

ale unui participant la PC7, cu scopul de a asigura punerea în aplicare a unei acțiuni indirecte (atingerea obiectivelor și a rezultatelor așteptate) și protecția intereselor financiare ale Uniunii.

Abordarea adoptată de Comisie se sprijină pe următoarele principii directoare, elaborate în urma unor reuniuni succesive ale unui grup de lucru din care au făcut parte toate direcțiile generale de cercetare și bazate pe o dorință fermă de simplificare și raționalizare.

— Nu vor fi cerute candidaților/participanților decât informațiile care sunt strict solicitate de NP PC7 și/sau de RF și/sau de NA ale acestuia sau care sunt necesare pentru furnizarea statisticilor esențiale (Raportul anual de activitate al Comisiei – a se vedea articolul 190 din TFUE).

— Portalul participanților la cercetare (http://ec.europa.eu/research/participants/portal) facilitează participarea entităților juridice la propunerile ulterioare privind PC7. Prin acest portal, entitățile juridice trebuie să furnizeze datele lor de bază și documentele lor oficiale numai o singură dată. Acestea vor fi însă obligate să informeze serviciile de validare, inclusiv prin intermediul portalului participanților la cercetare, cu privire la orice modificări.

— Fiecare entitate juridică validată trebuie să desemneze o persoană, și anume reprezentantul desemnat al entității juridice (Legal Entity Appointed Representative – LEAR), care este autorizată să gestioneze online datele juridice și financiare ale entității juridice, prin intermediul portalului participanților la cercetare.

— Informațiile solicitate în etapa propunerii nu vor fi cerute din nou în cursul negocierilor, iar informațiile care, de exemplu, trebuie verificate în etapa acordului de grant nu sunt cerute în etapa propunerii, cu excepția cazului în care este evident că informațiile furnizate nu mai sunt de actualitate la momentul verificării (6).

— Verificarea se va baza, pe cât posibil, pe declarațiile și pe autoverificările efectuate de solicitanți/participanți. În acest sens, Comisia se va asigura că aceștia au acces la informații/instrucțiuni clare și la orice instrumente de care au nevoie (de exemplu, pentru a-și evalua ei înșiși viabilitatea financiară). Rezultatele furnizate de aceste instrumente oferă indicații fără caracter obligatoriu și nu sunt preeminente în raport cu rezultatele unui control oficial al viabilității financiare efectuat de serviciile care pun în aplicare PC7. Neregulile și/sau declarațiile false pot conduce la aplicarea unor penalități financiare sau a unor sancțiuni administrative sub forma excluderii solicitanților/participanților de la participările viitoare.

— Deși verificarea juridică și operațională trebuie efectuată pentru fiecare entitate, nu toate entitățile sunt supuse verificării capacității financiare. Secțiunea 3.3 care include „Arborele deciziei privind verificarea capacității financiare” oferă informații detaliate cu privire la condițiile care conduc la o verificare a capacității financiare a unei entități.

— Ca urmare a introducerii unui Fond de garantare pentru participanți (FGP), nu va fi cerută sau nu va fi impusă participanților nicio altă garanție financiară, cum ar fi reducerea prefinanțării pentru un anumit participant, conturile fiduciare, conturile blocate, garanțiile financiare etc. Serviciile care pun în aplicare PC7 vor întări însă controalele ex post, pentru a asigura buna executare a acțiunilor indirecte din PC7 și a proteja interesele financiare ale participanților și ale Uniunii.

1. VERIFICAREA EXISTENȚEI JURIDICE ȘI A STATUTULUI/CATEGORIEI JURIDICE

1.1. Principii

1.1.1. Confidențialitate și protecția datelor

Toate datele și documentele legate de verificarea juridică și financiară comunicate serviciilor de validare se tratează ca fiind confidențiale și supuse Regulamentului (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (7). Toate datele se prelucrează în conformitate cu principiile transparenței, proporționalității, imparțialității și legalității.

1.1.2. Existența juridică

În conformitate cu articolul 4 din NP PC7, un grant poate fi acordat numai unei entități juridice existente care:

— a depus o propunere eligibilă utilizând procedura definită de Comisie; și

— nu se află în una dintre situațiile menționate la articolul 93 alineatul (1), la articolul 94 și la articolul 96 alineatul (2) litera (a) din RF.

În conformitate cu articolul 2 punctul 1 din NP PC7, prin entitate juridică se înțelege orice persoană fizică sau juridică constituită în conformitate cu legislația națională din locul în care este stabilită sau în conformitate cu legislația Uniunii sau cu legislația internațională, care are personalitate juridică și care poate să exercite drepturi și să fie supusă obligațiilor, în nume propriu.

1.1.3. Statutul juridic conform Normelor de participare la PC7 (categorii de entități juridice)

NP PC7 (precum și, în anumite cazuri, programul de lucru și cererea de propuneri) se referă la diferite categorii de entități juridice. Aceste diferențe privesc, în principal, statutul juridic și/sau caracteristicile entității juridice.

În funcție de categoria (categoriile) de entități juridice căreia îi aparține, o entitate juridică poate avea drepturi și obligații diferite (8), în special în ceea ce privește:

— drepturile referitoare la contribuția financiară a UE acordată unui participant (inclusiv nivelul maxim de finanțare care i se aplică);

— caracterul obligatoriu sau nu al verificării capacității financiare a unei entități juridice;

— autorizarea sau nu a unui funcționar public competent pentru a certifica situația financiară (situațiile financiare) (9);

— responsabilitatea financiară pentru punerea în aplicare a acțiunii indirecte (a se vedea modul de funcționare al Fondului de garantare pentru participanți).

Principalele categorii de entități juridice identificate sunt următoarele (10):

Persoană fizică (11) Persoană juridică Organism public Profit Organism public nonprofit Organism public care realizează profit Organizație internațională De interes european Altele Instituție de învățământ secundar sau superior Organizație de cercetare Întreprindere IMM Alta decât IMM

Verificarea criteriilor de eligibilitate introduse în anumite scheme de finanțare și/sau în anumite cereri de propuneri face parte, de asemenea, din exercițiul de clasificare în categorii (12).

Ca regulă generală, dacă o entitate juridică poate fi clasificată în mai multe categorii, serviciile de validare vor lua în considerare cea mai favorabilă categorie pentru entitatea juridică respectivă din punctul de vedere al drepturilor și/sau al obligațiilor (13).

Chiar dacă participantul își pierde statutul/categoria de organism public nonprofit, de instituție de învățământ secundar sau superior, de organizație de cercetare sau de IMM, acesta va păstra avantajele statutului respectiv pentru întreaga perioadă a acordurilor de grant semnate (cu excepția cazului în care se poate dovedi că statutul/categoria a fost acordată pe baza unor declarații false sau modificate în mod intenționat, cu unicul scop de a obține un grant în temeiul PC7). Participanții trebuie însă să informeze serviciile de validare ori de câte ori are loc o astfel de schimbare. Dacă participantul semnează un alt acord de grant după ce și-a pierdut statutul respectiv, nu se va mai considera că deține acest statut.

1.1.3.1. Definiții

1. „Organism public” înseamnă, în conformitate cu articolul 2 punctul 13 din NP PC7 ale CE și cu articolul 2 punctul 12 din NP PC7 ale Euratom, orice entitate juridică constituită ca atare în conformitate cu legislația națională, precum și organizațiile internaționale. „Constituit ca organism public în conformitate cu legislația națională” înseamnă: 1. instituit ca organism public în actul oficial de înființare sau recunoscut ca organism public de legislația națională; și 2. supus dreptului public. Cu toate acestea, organismele publice pot acționa în conformitate cu dreptul privat și pot fi supuse acestuia în cazul unora sau al majorității activităților lor. O entitate juridică constituită în conformitate cu dreptul privat și care îndeplinește o misiune de serviciu public nu este considerată organism public conform NP PC7.

2. „Organism public nonprofit” [articolul 32 alineatul (5) și articolul 33 alineatul (1) din NP PC7] înseamnă orice entitate juridică ce îndeplinește condiția de a fi în același timp un „organism public” și o „organizație nonprofit”.

3. „Organizație nonprofit” înseamnă o entitate juridică ce, prin forma sa juridică, nu obține profit și/sau care are o obligație juridică sau statutară de a nu distribui profit acționarilor sau membrilor săi individuali. Deciziile consiliului de administrație, ale asociaților, ale părților interesate, ale membrilor sau ale reprezentanților organizației cu privire la distribuirea profitului nu sunt considerate a fi elemente suficiente pentru dovedirea caracterului nonprofit al unei entități.

4. „Organizație de cercetare” înseamnă, în conformitate cu articolul 2 punctul 7 din NP PC7 ale CE și cu articolul 2 punctul 7 din NP PC7 ale Euratom, o entitate juridică constituită ca organizație nonprofit și care desfășoară, ca unul dintre obiectivele sale principale, activități de cercetare sau de dezvoltare tehnologică. Se aplică definiția „organizației nonprofit” prevăzută la punctul 3 de mai sus. Nu sunt considerate activități de cercetare în sensul acestei definiții simpla finanțare a activităților de cercetare desfășurate de alte entități, diseminarea cunoștințelor și promovarea sau coordonarea activităților de cercetare.

5. „Instituție de învățământ secundar sau superior” înseamnă o entitate juridică recunoscută ca atare de sistemul național de educație, care poate fi atât un organism public, cât și un organism privat.

6. „IMM-uri” înseamnă, în conformitate cu articolul 2 punctul 14 din NP PC7 ale CE și cu articolul 2 punctul 13 din NP PC7 ale Euratom, microîntreprinderi și întreprinderi mici și mijlocii în sensul Recomandării 2003/361/CE (14). (a) În conformitate cu articolul 1 din anexa la Recomandarea 2003/361/CE, orice entitate angajată într-o activitate economică, indiferent de forma sa juridică, este considerată întreprindere. Sunt considerate, de asemenea, întreprinderi persoanele fizice autorizate și asociațiile familiale implicate în activități de artizanat sau în alte activități, precum și parteneriatele sau asociațiile implicate în mod regulat într-o activitate economică. (b) În conformitate cu articolul 2 alineatul (1) din anexa la Recomandarea 2003/361/CE, categoria microîntreprinderi și întreprinderi mici și mijlocii (IMM) este formată din întreprinderile care au mai puțin de 250 de angajați (exprimați în unități anuale de muncă, astfel cum sunt acestea definite la articolul 5 din recomandare), precum și o cifră de afaceri anuală care nu depășește 50 milioane EUR și/sau un bilanț anual total care nu depășește 43 milioane EUR. (c) Pe lângă definițiile prevăzute de Recomandarea 2003/361/CE, se aplică și următoarele definiții: (i) o entitate juridică este considerată a fi implicată într-o activitate economică, dacă aceasta poate dovedi că este implicată în orice formă de comerț sau activitate prestată în schimbul unei remunerații sau în interes pecuniar, pe o piață dată. În general, orice activitate care constă în oferirea de bunuri sau servicii pe o piață dată este o activitate economică; (ii) următoarele nu sunt considerate activități economice: 1. activitățile care nu implică nicio formă de compensare pecuniară; sau 2. activitățile pentru care nu există o piață dată/directă; sau 3. activitățile în cazul cărora venitul generat nu este distinct de venitul personal al membrilor sau al acționarilor. (d) În cazul IMM-urilor neautonome [întreprinderi partenere și întreprinderi legate, astfel cum sunt definite la articolul 3 alineatele (2) și (3) din anexa la Recomandarea 2003/361/CE], respectiv al IMM-urilor deținute sau controlate de alte întreprinderi („întreprinderi din amonte”) ori care dețin sau controlează alte întreprinderi („întreprinderi din aval”), datele întreprinderilor din amonte sau din aval se utilizează în conformitate cu articolul 6 alineatele (2)-(4) din Recomandarea 2003/361/CE pentru a stabili dacă întreprinderea îndeplinește criteriile de încadrare în categoria IMM-urilor. (e) În conformitate cu articolul 4 alineatul (2) din anexa la Recomandarea 2003/361/CE, statutul de IMM se pierde numai în cazul depășirii plafoanelor stabilite la articolul 2 din recomandare timp de două exerciții financiare consecutive. Această regulă nu se aplică dacă o IMM fuzionează cu un grup mai mare sau este achiziționată de un astfel de grup, caz în care IMM-ul își pierde automat statutul la data tranzacției. Prin urmare, candidații cărora li s-a refuzat validarea ca IMM pe motiv că au depășit plafoanele stabilite la articolul 2 din Recomandarea 2003/361/CE în cursul ultimului exercițiu financiar pot obține această validare dacă dovedesc că plafoanele respective nu au fost atinse în cursul penultimului exercițiu financiar. Acest lucru nu este valabil în cazul IMM-urilor care au depășit plafoanele ca urmare a unei fuziuni sau a unei achiziții.

1.1.4. Date și documente solicitate

Candidații trebuie să furnizeze în cadrul procesului de validare, în funcție de forma lor juridică, documente justificative (cu excepția cazului în care acestea au fost furnizate anterior și între timp nu a avut loc nicio modificare), care să ateste:

1. denumirea legală;

2. forma juridică, dacă este vorba de persoane juridice;

3. adresa legală; aceasta este, în mod implicit, adresa sediului central, în cazul persoanelor juridice, sau adresa reședinței obișnuite, în cazul persoanelor fizice.

Documentele sunt acceptate în toate limbile oficiale ale UE. Cu scopul de a facilita activitatea serviciilor de validare, solicitanților li se poate cere să furnizeze o traducere liberă a acestor documente. Documentele depuse într-o altă limbă decât limbile oficiale ale UE (15) pot fi refuzate dacă nu sunt însoțite de o traducere legalizată/oficială/juridică efectuată de un organism sau de un traducător autorizat. Documentele justificative nu trebuie să aibă o vechime mai mare de 6 luni.

Entitățile juridice trebuie să furnizeze în special documentele justificative indicate mai jos. Se acceptă și o versiune electronică a acestor documente.

(a) Un formular de identificare a entității juridice, semnat (16).

(b) Pentru persoanele fizice: (i) o fotocopie lizibilă a cărții de identitate valabile sau a pașaportului valabil; (ii) dacă este cazul, un document oficial eliberat în scopuri de TVA.

(c) Pentru organismele publice: (iii) o copie a hotărârii, legii, decretului sau deciziei de constituire a entității juridice în cauză ca organism public; sau, în lipsa acesteia, orice alt document oficial care atestă constituirea entității ca organism public; (iv) dacă este cazul, un document oficial eliberat în scopuri de TVA. Dacă o entitate juridică nu este înregistrată în scopuri de TVA, serviciile de validare pot solicita dovada scutirii de TVA.

(d) Pentru alte entități juridice: (v) o copie a oricărui document oficial (de exemplu, monitorul oficial, registrul societăților etc.) care să indice denumirea și adresa legală a candidatului, precum și numărul de înregistrare eliberat acestuia de către autoritățile naționale sau, în funcție de țara de înregistrare, o copie a oricărui alt document juridic care poate fi acceptat; (vi) o copie a documentului de înregistrare în scopuri de TVA, dacă este cazul și numai dacă numărul de înregistrare în scopuri de TVA nu apare pe documentul oficial menționat mai sus. Dacă o entitate nu este înregistrată în scopuri de TVA, va fi solicitată dovada scutirii de TVA.

(e) Pentru IMM-uri: (vii) un bilanț anual și conturile de profit și pierderi pentru ultimul exercițiu financiar; (viii) anexele la aceste conturi, cu indicarea întreprinderilor din aval și din amonte, dacă acestea nu sunt indicate în bilanț; (ix) o declarație privind numărul de angajați exprimat în unități anuale de muncă, astfel cum sunt acestea definite la articolul 5 din Recomandarea 2003/361/CE; (x) bilanțul și conturile de profit și pierderi, precum și anexele acestora pentru ultimul exercițiu financiar aprobat și numărul de angajați al întreprinderilor din amonte și din aval definite la articolul 6 din Recomandarea 2003/361/CE; (xi) astfel cum se prevede la articolul 4 alineatul (3) din Recomandarea 2003/361/CE, în cazul întreprinderilor nou-înființate ale căror conturi nu au fost încă aprobate, va fi acceptată o declarație cuprinzând o estimare bona fide efectuată în decursul exercițiului financiar; (xii) o declarație va fi acceptată ca mijloc de atestare a faptului că, deși nu are cifră de afaceri, întreprinderea este angajată într-o activitate economică prin intermediul investițiilor efectuate și al veniturilor probabile așteptate; (xiii) documentele justificative de mai sus pot fi înlocuite de un certificat oficial eliberat de o autoritate oficială sau de un organism competent din statul membru în care entitatea juridică are adresa legală sau reședința obișnuită, care certifică faptul că întreprinderea este o IMM în sensul Recomandării 2003/361/CE. Cu toate acestea, declarațiile sub jurământ sau solemne efectuate de candidat în fața unei autorități judiciare sau administrative, a unui notar sau a unui funcționar public din țara de origine sau de proveniență nu vor fi acceptate în locul documentelor justificative solicitate.

1.1.5. Data efectivă a existenței juridice și a statutului/categoriei juridice

1. Data la care existența juridică și statutul/categoria juridică a unei entități juridice sunt considerate de Comisie ca fiind efective (data efectivă) este data la care actul juridic de stabilire a constituirii sau a înființării unei entități juridice devine valabil. Această dată este, în ordinea preferinței: 1. data înregistrării în registrul oficial al țării (de exemplu, registrul comerțului); 2. data publicării în Monitorul Oficial național; 3. data depunerii legale a actului la grefa curții; 4. data semnăturii părților.

2. În cazul în care nu există un act de constituire sau de înființare, se va considera că entitatea juridică există de la o dată stabilită din oficiu.

3. Data efectivă a statutului de IMM va fi data de închidere a conturilor pentru exercițiul financiar pe care se bazează evaluarea statutului de IMM în conformitate cu articolul 4 alineatul (2) din anexa la Recomandarea 2003/361/CE [a se vedea secțiunea 1.1.3.1 punctul 6 litera (e) de mai sus]. În cazul întreprinderilor nou-înființate ale căror conturi nu au fost încă închise, data efectivă este data creării lor.

1.2. Verificarea existenței juridice și a statutului/categoriei juridice

Orice entitate juridică trebuie să-și înregistreze datele administrative și juridice de bază (cum ar fi denumirea legală, adresa legală etc.) în interfața web a Portalului participanților. Înregistrarea este necesară numai o singură dată. Pentru a evita înregistrările duble, „Codul de identificare al participantului” (PIC) emis la prima înregistrare va fi utilizat în cazul oricărei participări ulterioare a entității juridice (17).

Entitățile fără personalitate juridică independentă participă utilizând același „cod de identificare al participantului” (PIC) ca și entitatea juridică de care depind. Următoarele entități pot fi însă validate ca entități separate și pot primi un PIC separat:

1. ministerele sau alte servicii executive care fac parte din administrația publică centrală a statului – central sau federal – și care sunt direct legate de guvern conform organigramei oficiale publicate de stat;

2. agențiile specializate înființate de organizațiile internaționale, inclusiv (dar fără a se limita la) cele menționate la articolul 43 alineatul (2) din RF;

3. Centrul Comun de Cercetare și delegațiile sale.

În etapa de depunere a propunerii, nu vor fi solicitate documente justificative și nu va fi efectuată o verificare a datelor de către serviciile care pun în aplicare PC7.

Entitățile trebuie să dispună de un PIC, înregistrat și validat în baza de date a Comisiei, înainte de semnarea unui acord de grant. În acest scop, existența juridică și statutul/categoria juridică a entității trebuie verificate de serviciile de validare pe baza datelor și a documentelor justificative furnizate de entitate, dacă această formalitate nu a avut loc anterior (18). Verificarea existenței juridice și atribuirea unui statut/unei categorii juridice au loc după ce entitatea s-a înregistrat. Acestea se efectuează numai dacă datele juridice de bază ale entității (denumirea legală, forma juridică și adresa legală) sunt indicate în mod clar și sunt susținute de documentele justificative necesare, cu condiția ca niciunul dintre acestea să nu fie vădit eronat, incorect sau ilizibil.

Aceeași procedură va fi utilizată și aceleași documente vor fi solicitate în cazul entităților juridice care se alătură unei acțiuni indirecte sau în cazul oricărei modificări a personalității juridice a unui participant intervenită în cursul executării acestei acțiuni indirecte, fapt care conduce la o nouă validare a entității începând cu autoînregistrarea pe portalul participanților.

Documentele justificative care atestă existența juridică și statutul/categoria juridică se transmit serviciilor de validare prin intermediul interfeței web a portalului participanților sau prin e-mail (19) în termenul-limită specificat de serviciile care pun în aplicare PC7 în invitație și/sau în cadrul negocierii.

În cazul autoînregistrărilor nesolicitate, serviciile de validare, atunci când solicită clarificări și documente justificative, precizează și termenul în care candidatul trebuie să răspundă. În cazul în care candidatul nu transmite, nu clarifică sau nu completează documentele justificative în termenul indicat, ținând seama de orice circumstanțe specifice și justificate, serviciile de validare își rezervă dreptul de a anula autoînregistrările.

Cu ocazia verificării existenței juridice a candidatului, serviciile de validare verifică, de asemenea, dacă entitatea este deja înregistrată pe portalul participanților la cercetare sau în altă bază de date centrală a Comisiei Europene care conține aceleași informații relevante și iau în considerare aceste informații (20).

După ce existența juridică a candidatului este stabilită, serviciile de validare verifică pe baza documentelor justificative statutul juridic din punctul de vedere al PC7 și determină categoria căreia îi aparține fiecare entitate juridică participantă la o acțiune indirectă din PC7.

După ce au verificat existența juridică și statutul/categoria juridică ale unei entități, serviciile de validare verifică și înregistrează metoda de calcul al costurilor indirecte declarată de candidat.

1.2.1. Dispoziții privind cazurile de declarații și/sau documente justificative incomplete, contradictorii sau false

1. Se presupune că toate datele sunt veridice și furnizate cu bună-credință. Serviciile de validare pot utiliza, în scopuri de clarificare, toate informațiile publice disponibile. (a) Dacă constatările nu confirmă declarația solicitantului, (b) Dacă datele furnizate de candidat sunt ilizibile, incomplete sau ambigue, (c) Dacă există indicații ale unor declarații incomplete sau false sau ale altor nereguli, serviciile de validare informează candidatul și îi solicită să furnizeze clarificări sau să completeze documentele transmise într-un termen rezonabil.

2. Dacă: (a) candidatul nu furnizează informațiile solicitate, (b) cu ocazia furnizării informațiilor solicitate, candidatul transmite date false, (c) documentele justificative nu sunt valabile sau au o vechime prea mare, (d) persistă o contradicție manifestă între declarația candidatului și documentele justificative, serviciile de validare: (i) refuză validarea entității juridice respective, dacă problema privește dovedirea existenței juridice; (ii) validează entitatea juridică în conformitate cu documentele furnizate, și nu cu declarația candidatului, dacă problema privește atribuirea statutului/categoriei juridice.

3. În caz de refuz al validării sau de refuz al atribuirii statutului/categoriei juridice declarate de candidat, serviciile de validare îi comunică acestuia motivele și consecințele legale.

4. În caz de nereguli și/sau declarații false, serviciile de validare îl informează pe ordonatorul de credite respectiv și, dacă este necesar, sesizează Oficiul European de Luptă Antifraudă (OLAF). Neregulile și/sau declarațiile false pot duce la aplicarea unor penalități financiare sau a unor sancțiuni administrative sub forma excluderii candidaților/participanților de la participări ulterioare, după cum prevede articolul 96 din Regulamentul financiar.

1.2.2. Informații privind rezultatul validării și „Codul de identificare al participantului” (PIC) validat

Serviciile de validare comunică în mod cuvenit candidaților rezultatul verificării existenței juridice și statutul/categoria juridică atribuită.

Fiecare entitate validată primește un număr de înregistrare unic format din nouă cifre validat, și anume „Codul de identificare al participantului” (PIC), care va fi utilizat în cazul oricărei participări a entității la propuneri ulterioare în contextul PC7.

1.2.3. Declarația privind corectitudinea datelor de bază din formularul de pregătire a grantului

În cursul negocierilor, datele administrative și juridice de bază înregistrate de entitatea juridică pe portalul participanților vor fi încărcate automat în formularele de pregătire a acordului de grant (GPF).

Reprezentantul legal al organizației este persoana autorizată să angajeze organizația și să semneze acordul de grant. El/ea trebuie:

(a) să verifice dacă datele administrative și juridice de bază care figurează în GPF cu privire la organizația respectivă sunt corecte; în cazul în care acestea nu sunt corecte, să solicite modificarea lor pe portalul participanților;

(b) să declare pe proprie răspundere că toate informațiile care figurează în GPF cu privire la organizația respectivă sunt complete, exacte și corecte, precum și că nu se află în una dintre situațiile menționate la articolul 93 alineatul (1), la articolul 94 și la articolul 96 alineatul (2) litera (a) din RF și să își pună semnătura, certificând cele de mai sus, pe GPF. Serviciile care pun în aplicare PC7 pot solicita documentele justificative ale reprezentanților legali ai persoanelor juridice menționați în prezenta secțiune.

1.2.4. Reprezentantul desemnat al entității juridice (LEAR)

După validarea entității juridice, reprezentantul legal numește reprezentantul desemnat al entității juridice (LEAR), care va fi persoana de contact oficială recunoscută de serviciile de validare și autorizată să solicite modificări ale datelor de validare pe baza unor documente justificative relevante. În acest scop, reprezentantul legal va trimite serviciilor de validare – prin poștă sau e-mail – formularul de numire al LEAR semnat și ștampilat în mod corespunzător. Numirea unui LEAR este obligatorie. Funcția de LEAR este o funcție administrativă care poate, dar nu este neapărat necesar să fie distinctă de funcția de reprezentant legal al entității.

După înregistrarea sa în baza de date centrală, LEAR devine persoana oficială de contact pentru serviciile de validare în ceea ce privește toate aspectele legate de datele juridice și financiare și de statutul/categoria din punctul de vedere al PC7 ale entității. LEAR are acces la un instrument online dedicat de pe portalul participanților la cercetare și trebuie să mențină la zi datele validate ale entității. El/ea informează serviciile de validare în legătură cu orice modificare a datelor juridice sau a statutului/categoriei juridice a entității, imediat după producerea modificării. La cerere, el/ea furnizează, de asemenea, datele financiare ale entității.

În cazul în care se produc modificări ale datelor juridice sau ale statutului/categoriei juridice, LEAR solicită modificarea validării precedente pe baza unor documente justificative juridice și/sau financiare.

1.2.5. Modificarea validărilor

Cererile de modificare a unei validări precedente se acceptă numai dacă sunt efectuate de LEAR. Dacă nu a fost numit încă un LEAR, acest proces de numire trebuie îndeplinit pentru ca tratarea cererii de modificare să poată începe.

1.2.5.1. Modificări ale validărilor ca urmare a unei erori a validării inițiale

Aceste modificări se înregistrează retroactiv, cu o data efectivă care este data validării inițiale.

În astfel de cazuri și dacă se consideră necesar, pot fi însă aplicate alte măsuri de protecție, respectiv cele menționate în secțiunea 4.2.2. Dacă modificarea privește o eroare care poate fi atribuită serviciilor de validare, ordonatorul de credite al serviciului competent care pune în aplicare PC7 poate renunța la efectul retroactiv, atunci când acest lucru este justificat în mod corespunzător și respectă principiul bunei gestionări financiare și pe cel al proporționalității.

1.2.5.2. Modificări ale validărilor ca urmare a unei schimbări a existenței juridice sau a statutului/categoriei juridice

Serviciile de validare introduc data efectivă a schimbării existenței juridice sau a statutului/categoriei juridice a unei entități juridice, care este determinată de data la care actul de instituire a schimbării devine valabil, exceptând cazul în care actul respectiv prevede o altă dată. În cazul IMM-urilor, data efectivă a schimbării statutului este data de închidere a exercițiului financiar pe care se bazează această schimbare, care se determină în conformitate cu normele prevăzute în secțiunea 1.1.3.1 punctul 6 litera (e) de mai sus.

1.2.5.3. Modificări ale metodei de calcul al costurilor indirecte (ICM)

Serviciile de validare trebuie să reflecte modificările metodei de calcul al costurilor indirecte declarată de participant, în conformitate cu normele prevăzute la articolul II.15 din modelul de acord de grant.

Costurile indirecte sunt costurile indirecte eligibile care nu pot fi identificate de participant ca fiind atribuite în mod direct proiectului, dar care pot fi identificate și justificate în sistemul său contabil ca fiind suportate în relație directă cu costurile directe eligibile atribuite proiectului. Aceste costuri pot fi identificate în conformitate cu metodele prevăzute la articolul II.15 alineatul (2) din modelul de acord de grant (21).

Se pot distinge următoarele situații de modificare a ICM (22):

Orice cereri de modificare a ICM trebuie justificate în mod corespunzător, fie prin evoluția statutului juridic sau a sistemului de contabilitate a participantului, fie printr-o eroare intervenită în cursul negocierii primului proiect la care participă entitatea juridică.

Prin solicitarea unei modificări a ICM, participantul declară că a citit și a acceptat normele privind alegerea ICM (articolul II.15 din modelul de acord de grant).

1. Schimbări ale statutului juridic al participantului

În cazul în care schimbarea statutului juridic al participantului conduce la dobândirea statutului/categoriei de organism public nonprofit, de instituție de învățământ secundar sau superior, de organizație de cercetare sau de IMM, participantul poate solicita aplicarea unei rate forfetare de 60 % pentru proiectele viitoare, dacă îndeplinește celelalte condiții de utilizare a acestei rate specifice, stabilite în modelul de acord de grant (23).

Data efectivă a modificării ICM trebuie să fie aceeași cu cea a schimbării statutului/categoriei juridice stabilită în secțiunea 1.2.5.2.

Data efectivă a modificării ICM se aplică numai pentru viitor și, prin urmare, nu afectează proiectele în curs.

2. Modificări ale sistemului de contabilitate al participantului

(a) În cazul modificării sistemului contabil, LEAR informează serviciile de validare, în cererea sa de modificare a ICM transmisă prin portalul participanților, cu privire la data la care modificarea intră în vigoare. Data efectivă înregistrată de serviciile de validare este data indicată de LEAR, dacă aceasta este acceptată de serviciile care pun în aplicare PC7.

(b) Dacă participantul a optat inițial pentru o rată forfetară și a decis apoi să aleagă metoda costurilor indirecte reale pentru o participare ulterioară, schimbarea respectivă nu trebuie demonstrată.

(c) Data efectivă a modificării ICM se aplică numai pentru viitor și, prin urmare, nu afectează proiectele în curs. Cu toate acestea, dacă în urma modificărilor sistemului lor de contabilitate participanții nu mai sunt în măsură să identifice costurile indirecte reale, data efectivă a modificării ICM se aplică proiectelor în curs.

3. Dacă în cursul negocierii primului proiect la care participă entitatea juridică a intervenit o eroare privind ICM și dacă serviciile care pun în aplicare PC7 au acceptat corectarea acesteia, data efectivă a modificării ICM este aceeași cu cea a validării inițiale a entității și se aplică proiectelor în curs.

1.2.6. Reexaminarea administrativă a validărilor

1. Înainte de orice cerere de reexaminare, candidatul trebuie să solicite confirmarea rezultatului validării.

2. LEAR numit al entității juridice respective poate adresa cererile de reexaminare (24) a validărilor, în scris, fără a mai fi necesare alte formalități, direct serviciului de validare competent. Cererile de reexaminare depuse de o parte care nu este supusă procesului de validare sunt respinse.

3. Serviciile de validare confirmă primirea cererii de reexaminare. Acestea informează în mod corespunzător partea în cauză cu privire la decizia pe care o adoptă. În cazul respingerii cererii, se precizează motivele. O cerere de reexaminare a unei validări nu suspendă validarea, care rămâne în vigoare până când este anulată. Acest proces de reexaminare administrativă nu aduce atingere drepturilor candidatului de a introduce recurs în fața Ombudsmanului European sau a Curții de Justiție a Uniunii Europene.

1.2.7. Comitetul de validare

Direcțiile generale și agențiile executive ale Comisiei Europene care pun în aplicare PC7 înființează un grup interservicii cu scop de coordonare (denumit în continuare comitetul de validare) și își deleagă reprezentanți în acest grup. Serviciile de validare participă la comitetul de validare fără a avea drept de vot și asigură secretariatul comitetului de validare sub supravegherea președintelui acestui comitet. Comisia stabilește normele de procedură pentru procesele de coordonare, inclusiv un registru al practicilor comune.

Atunci când un candidat transmite o cerere de reexaminare serviciilor de validare competente în conformitate cu secțiunea 1.2.7 de mai sus, acestea înaintează cererea către comitetul de validare. Comitetul de validare examinează cazurile legate de validarea entității juridice care îi sunt înaintate și ia decizii în consecință. Comitetul de validare nu are mandatul de a administra cazuri legate de verificarea capacității financiare.

2. VERIFICAREA CAPACITĂȚII OPERAȚIONALE

2.1. Principii

După cum se menționează la articolul 115 din RF și la articolul 176 din NA, trebuie evaluată capacitatea operațională și financiară a unui candidat pentru a se garanta faptul că acesta poate realiza acțiunea sau programul de lucru propus.

Trebuie efectuată o distincție între capacitatea operațională și capacitatea financiară care va face obiectul unei verificări specifice (a se vedea mai jos).

Termenul „capacitate operațională” se referă la competențele profesionale [tehnice, științifice, tehnologice, manageriale, administrative etc. (25) ] calificările, instrumentele și/sau cunoștințele necesare pentru a atinge obiectivele și rezultatele așteptate.

Având în vedere că cea mai mare parte a acțiunilor indirecte din PC7 sunt puse în aplicare de un consorțiu format din mai multe entități juridice, se disting două niveluri ale capacității operaționale:

— capacitatea operațională a consorțiului;

— capacitatea operațională a fiecărui candidat.

Prin urmare, scopul verificării este de a evalua dacă, atât la nivel colectiv, cât și individual, candidații au sau vor avea în timp util competențele și calificările profesionale necesare pentru a realiza acțiunea indirectă.

În cazul în care o persoană fizică îndeplinește rolul specific de coordonator, trebuie să se acorde o atenție deosebită evaluării capacității sale operaționale.

2.2. Punere în aplicare

2.2.1. În etapa propunerii

Capacitatea operațională a consorțiului va fi examinată în etapa evaluării (26) de către evaluatorii externi independenți, cu ocazia aprecierii criteriului de evaluare „Punere în aplicare”.

Pentru a permite evaluatorilor externi independenți să îndeplinească această sarcină, candidaților li se va solicita să furnizeze, printre altele, în propunerea lor: la nivel de candidat, o scurtă descriere a organizației și un profil succint al membrilor personalului care vor desfășura activitatea (a se vedea Ghidul candidaților); la nivel de consorțiu, o descriere a modului în care se constituie într-un consorțiu având capacitatea de a realiza obiectivele proiectului (a se vedea Ghidul candidaților).

Obținerea unui scor deasupra pragului indică o evaluare pozitivă de către evaluatorii externi independenți.

Evaluatorii externi independenți vor comunica serviciilor care pun în aplicare PC7 observațiile lor (a se vedea Raportul de evaluare) privind orice entitate juridică a cărei capacitate operațională necesară pentru îndeplinirea sarcinilor prevăzute o consideră fie în mod evident insuficientă, fie insuficient demonstrată.

2.2.2. În etapa negocierii

Ca regulă generală, serviciile care pun în aplicare PC7 urmează recomandările evaluatorilor externi independenți privind capacitatea operațională, care includ posibilitatea de a refuza, din cauza incapacității sale operaționale, participarea unui candidat având o propunere evaluată pozitiv. Dacă serviciile care pun în aplicare PC7 au cunoștință de orice informații suplimentare care pot invalida raționamentul evaluatorilor externi independenți, acestea pot decide să nu selecteze o entitate juridică și/sau o propunere pentru acordarea finanțării din partea UE, pe baza unui argumentări solide și bine fundamentate. Aceste informații suplimentare pot proveni din diferite surse, cum ar fi concluziile auditurilor anterioare, gestionarea proiectelor anterioare (sau în curs), consultarea bazelor de date externe etc.

Fiecare candidat furnizează serviciilor care pun în aplicare PC7 o declarație pe proprie răspundere că are sau va avea în timp util resursele necesare pentru desfășurarea activității sale în cadrul acțiunii indirecte din PC7. Această declarație face parte din formularul de pregătire a acordului de grant și va fi semnată de persoana autorizată să semneze acordul de grant și să angajeze organizația din punct de vedere juridic. Dacă un candidat nu are resursele operaționale proprii necesare pentru desfășurarea activității, acesta trebuie să descrie modul în care intenționează să își îndeplinească obligațiile. Dacă o sarcină urmează să fie subcontractată sau dacă în proiect sunt implicate părți terțe, aceste aspecte trebuie discutate și convenite în cursul negocierilor și trebuie descrise clar în anexa I la acordul de grant.

În cazul particular al unei entități juridice care intră în consorțiu în cursul negocierii sau al punerii în aplicare a acțiunii indirecte, evaluarea capacității sale operaționale se va baza pe aceleași principii.

3. VERIFICAREA CAPACITĂȚII FINANCIARE: NORME DE PUNERE ÎN APLICARE

3.1. Principii

Verificarea capacității financiare de a efectua acțiunea propusă face parte integrantă din etapa negocierii și trebuie finalizată înainte de semnarea acordului de grant.

Următoarele norme precizează cerințele minime ale controalelor financiare pe care trebuie să le execute ordonatorii de credite în conformitate cu articolul 16 alineatul (4) din NP PC7 și cu articolele 173 și 176 din NA ale RF.

Verificarea capacității financiare a candidatului de a efectua acțiunea cuprinde în esență patru etape:

— în prima etapă, entitățile juridice supuse verificării obligatorii a capacității lor financiare sunt identificate în conformitate cu NP PC7, cu RF și cu NA ale RF (a se vedea secțiunea 3.3);

— în a doua etapă, aceste entități juridice furnizează – dacă nu sunt deja disponibile – datele lor financiare și documentele justificative relevante acoperind ultimul exercițiu financiar închis (a se vedea secțiunea 3.4); informațiile sunt apoi verificate de serviciile de validare;

— în a treia etapă, pe baza celor de mai sus, serviciile de validare efectuează o analiză financiară succintă a ultimului exercițiu financiar închis. Această analiză financiară succintă constă în: — un control al viabilității financiare (a se vedea secțiunea 3.5); — în plus, o verificare a indicatorului fondurilor proprii (a se vedea secțiunea 3.5); — un control al capacității de cofinanțare și indicatorul expunerii financiare (dacă este cazul) (a se vedea secțiunea 3.6);

— în sfârșit, în a patra etapă, pe baza celor de mai sus, ordonatorul de credite va lua măsurile adecvate, care includ, dacă este necesar, efectuarea unei analize financiare mai aprofundate (a se vedea secțiunea 4).

Aceeași procedură și aceleași documente, descrise în continuare, vor fi utilizate/solicitate în cazul entităților juridice care se alătură unei acțiuni indirecte în cursul negocierii sau al punerii în aplicare a acesteia.

3.2. Motive pentru efectuarea unei analize financiare succinte ca regulă generală

Ca urmare a numărului mare de candidați a căror capacitate financiară trebuie analizată și pentru a evita întârzieri nerezonabile, se efectuează un control succint al viabilității financiare. Cu toate acestea, dacă rezultatul controlului succint al viabilității financiare (27) a unei entități juridice este „slab”, se efectuează (28) o analiză financiară mai aprofundată (29).

3.3. Categorii de entități juridice supuse verificării capacității financiare (sau exceptate de la această verificare)

În conformitate cu RF și cu NA ale RF [articolul 176 alineatul (4)], următoarele categorii de entități juridice nu sunt supuse unei verificări a capacității financiare:

— persoanele fizice care primesc burse;

— organismele publice;

— organizațiile internaționale menționate la articolul 43 alineatul (2) din RF: — organizațiile publice internaționale înființate prin acorduri interguvernamentale și agențiile specializate înființate de aceste organizații; — Comitetul Internațional al Crucii Roșii (CICR); — Federația Internațională a Societăților Naționale de Cruce Roșie și Semilună Roșie; — Banca Europeană de Investiții și Fondul European de Investiții.

În plus, datorită introducerii în NP PC7 a unui Fond de garantare pentru participanți:

— în conformitate cu articolul 38 din NP PC7 [alineatele (5) și (6)], următoarele categorii de entități juridice nu sunt supuse unei verificări a capacității financiare: — entitățile juridice a căror participare la acțiunea indirectă este garantată de un stat membru sau de o țară asociată; — instituțiile de învățământ superior sau secundar;

— în plus, în conformitate cu articolul 38 alineatul (6) din NP PC7, orice altă categorie de entități juridice care solicită o contribuție financiară din partea UE la o acțiune indirectă din PC7 mai mică sau egală cu 500 000 EUR nu este nici ea supusă verificării capacității financiare, cu excepția cazului în care: — entitatea juridică este coordonatorul acțiunii indirecte și nu aparține niciuneia dintre categoriile sus-menționate; și/sau — în circumstanțe excepționale, conform informațiilor deja disponibile serviciilor care pun în aplicare PC7, există motive care justifică dubiile în privința capacității financiare a unui candidat (de exemplu: sunt constatate erori administrative grave sau fraude care implică entitatea; sau entitatea face obiectul unor proceduri juridice sau al unor proceduri judiciare pentru erori administrative grave sau fraude; sau entitatea face obiectul unui ordin de poprire sau al unui ordin de recuperare emis de Comisie pentru o sumă restantă semnificativă pentru care s-a depășit cu mult termenul de plată); sau — entitatea a făcut obiectul unor constatări financiare substanțiale privind capacitatea sa financiară, în urma unui audit financiar efectuat de Comisie, de Curtea de Conturi sau de reprezentanții autorizați în mod corespunzător ai acestora, în ultimii 2 ani.

Pentru orice alte entități juridice care participă la o acțiune indirectă din PC7, verificarea capacității financiare este obligatorie.

Pe pagina următoare figurează un arbore al deciziei care servește pentru identificarea categoriilor de entități juridice supuse unei verificări a capacității financiare.

Arborele deciziei privind verificarea capacității

3.4. Date și documente solicitate

În conformitate cu NP PC7, termenul de „entitate juridică” include atât persoanele juridice, cât și persoanele fizice.

3.4.1. Persoane juridice

În etapa negocierii și în conformitate cu NP PC7:

— fiecare persoană juridică supusă unei verificări a capacității financiare furnizează serviciilor de validare, pentru ultimul exercițiu financiar pentru care conturile sunt închise: — bilanțul; — contul de profit și pierderi; — raportul de audit statutar pentru cele două situații financiare sus-menționate, dacă este disponibil. Dacă rapoartele de audit statutar sunt disponibile, nu mai sunt necesare alte rapoarte de audit (30);

— serviciile de validare solicită fiecărei persoane juridice supuse unei verificări a capacității financiare să completeze sinteza ultimului său bilanț și a ultimului său cont de profit și pierderi disponibil într-un formular specific denumit „Conturi simplificate” (pe portalul participanților la cercetare sau prin alte mijloace);

— fiecare persoană juridică supusă unei verificări a capacității financiare, care solicită o contribuție financiară estimativă din partea UE mai mare de 500 000 EUR, furnizează serviciilor de validare un raport complet de audit care certifică conturile ultimului exercițiu financiar disponibil (31). Acest raport poate fi întocmit numai de un auditor extern autorizat.

Ca regulă generală, nu se utilizează date financiare prospective decât în cazul entităților juridice „tinere” (cum ar fi întreprinderile nou-înființate) care nu au conturi închise. Acestor entități juridice li se va solicita un plan de afaceri (în special IMM-urilor „tinere”) ori unul sau mai multe documente relevante similare privind activitățile viitoare.

Pentru controlul viabilității financiare sunt acceptate numai situațiile financiare neconsolidate ale entități validate, chiar dacă entitatea are întreprinderi partenere sau legate.

Dacă entitatea, în calitatea sa de societate-mamă (întreprindere din amonte) a unui grup de întreprinderi, este scutită de publicarea unui cont de profit și pierderi neconsolidat în conformitate cu legislația sa națională, serviciile de validare pot solicita completarea sintezei contului de profit și pierderi neconsolidat într-un formular specific („Conturi simplificate”).

Dacă entitatea, în calitatea sa de filială a unei societăți-mamă (candidați legați în aval), este scutită de auditul statutar în conformitate cu legislația sa națională și numai situațiile consolidate sunt disponibile, serviciile de validare își pot limita cererea la completarea sintezei bilanțului neconsolidat și a contului de profit și pierderi neconsolidat într-un format specific („Conturi simplificate”), susținută de copii ale rapoartelor financiare consolidate oficiale ale societății-mamă și ale rapoartelor de audit aferente. Cu toate acestea, dacă entitatea respectivă solicită o contribuție a UE mai mare de 500 000 EUR, trebuie furnizat un raport complet de audit care certifică conturile neconsolidate ale filialei pentru ultimul exercițiu financiar disponibil.

3.4.2. Persoane fizice

Chiar dacă situațiile în care o persoană fizică:

— va solicita o contribuție financiară estimativă din partea UE mai mare de 500 000 EUR; și/sau

— va fi coordonator

sunt teoretice, aceste posibilități trebuie avute în vedere cu scopul de a respecta articolul 38 alineatul (6) din NP PC7.

În etapa negocierii și în conformitate cu NP PC7 și cu NA ale RF, fiecare persoană fizică supusă unei verificări a capacității financiare furnizează serviciilor de validare:

— ultima sa declarație privind impozitul pe profit;

— o declarație certificată a patrimoniului său curent (32);

— o listă exhaustivă (cu date și cifre relevante) a datoriilor sale, defalcate în datorii pe termen scurt (maximum un an) și datorii pe termen mediu/lung (mai mult de un an), certificate de creditorii săi;

— un raport de audit, descris în secțiunea 3.4.1, dacă solicită o contribuție financiară estimativă din partea UE mai mare de 500 000 EUR.

3.4.3. Alte observații

Informațiile verificate din „conturile simplificate” sunt stocate în baza centrală de date a Comisiei și sunt disponibile pentru LEAR al fiecărei entități prin portalul participanților la cercetare.

Datele financiare trebuie furnizate la începutul negocierilor și, în unele cazuri, pot fi solicitate informații suplimentare și în cursul punerii în aplicare a proiectului (33).

Sub rezerva deciziei ordonatorului de credite responsabil, entitatea juridică ce nu furnizează în timp util datele și documente solicitate nu va putea participa la acțiunea indirectă respectivă din PC7.

3.5. Controlul viabilității financiare

3.5.1. Scop

Pentru a fi viabilă din punct de vedere financiar, o entitate juridică trebuie să fie:

— lichidă: capabilă să-și onoreze angajamentele pe termen scurt;

— solvabilă: capabilă să-și onoreze angajamentele pe termen mediu și lung;

— profitabilă (34): generând profit sau având cel puțin capacitate de autofinanțare.

În consecință, analiza financiară trebuie să evalueze lichiditatea, autonomia financiară, profitabilitatea și solvabilitatea entității juridice.

Serviciile de validare pun la dispoziția candidaților un instrument electronic ușor de utilizat, pentru ca aceștia să-și efectueze singuri controlul viabilității financiare, pentru propria informare (35).

Pentru persoanele juridice se aplică următoarele rate, valori semnificative și praguri. Pentru persoanele fizice vor fi utilizate criterii specifice (a se vedea secțiunea 3.5.4).

3.5.2. Rate și valori semnificative utilizate

Viabilitatea financiară succintă se bazează pe cele 3 rate financiare definite după cum urmează:

Obiect Indicatori Rate Analiza succintă Lichiditate Rata rapidă — Profitabilitate Profitabilitate (1) — Solvabilitate Solvabilitate —

Indicatorul fondurilor proprii

În plus, se utilizează ca dată suplimentară o valoare semnificativă bazată pe fondurile proprii (indicator). Indicatorul fondurilor proprii va fi considerat „pozitiv” dacă raportul „Datorie totală/Fonduri proprii” este mai mare sau egal cu 0 și mai mic sau egal cu 10 (unde ).

3.5.3. Praguri

În funcție de rezultatele obținute pentru fiecare dintre ratele sus-menționate, se atribuie următoarele calificative:

Obiect Indicatori Slabă Acceptabilă Bună 0 1 2 Lichiditate Rata rapidă i < 0,5 0,5 ≤ i ≤ 1 i > 1 Profitabilitate Profitabilitate (1) i < 0,05 0,05 ≤ i ≤ 0,15 i > 0,15 Solvabilitate Solvabilitate i > 6,00 sau < 0 6,00 ≥ i ≥ 4,00 i < 4,00 și ≥ 0

Pentru cazurile speciale în care rata este negativă sau conține un zero la numitor sau la numărător se aplică următoarele reguli:

Lichiditate: — Dacă (Activele circulante-Titluri-Datorii după un an) sunt ≤ 0, rezultatul este 0 cu calificativul „slab”. Valoarea pentru (Active circulante-Titluri-Datorii după un an) nu poate fi negativă. — Dacă datoriile pe termen scurt (bancare și nebancare) = 0 și valoarea de mai sus (Active circulante-Titluri-Datorii după un an) este diferită de zero, rezultatul este 2 cu calificativul „bun”.

Profitabilitate (1) (36): — Dacă Profitul operațional brut este ≤ 0, rezultatul este 0 cu calificativul „slab”. — Dacă Cifra de afaceri = 0, se utilizează pentru calcul veniturile operaționale. — Dacă Veniturile operaționale = 0 sau sunt negative, rezultatul este 0 cu calificativul „slab”. — Cifra de afaceri nu poate fi negativă.

Solvabilitate: — Dacă Fondurile proprii = 0, rezultatul este – 1 cu calificativul „slab” în toate cazurile. — Dacă Datoria totală = 0 și Fondurile proprii sunt pozitive, rezultatul este 0 cu calificativul „bun”. — Dacă Datoria totală = 0 și Fondurile proprii sunt negative, rezultatul este – 1 cu calificativul „slab”. — Calculul Indicatorului fondurilor proprii se bazează pe aceleași principii, dar acesta va fi considerat „pozitiv” dacă raportul „Datorie totală/Fonduri proprii” este mai mare sau egal cu 0 și mai mic sau egal cu 10.

3.5.4. Cazul particular al persoanelor fizice

În cazul persoanelor fizice, viabilitatea financiară va fi evaluată după cum urmează:

3.5.4.1. Rate utilizate

Viabilitatea financiară se bazează pe cele 2 rate financiare după cum urmează:

Obiect Indicatori Rate Lichiditate Rata rapidă Solvabilitate Solvabilitate

3.5.4.2. Praguri

În funcție de rezultatele obținute pentru fiecare dintre ratele sus-menționate, se atribuie următoarele calificative:

Obiect Indicatori Slabă Acceptabilă Bună 0 1,5 3 Lichiditate Rata rapidă i < 2 2 ≤ i ≤ 3 i > 3 Solvabilitate Solvabilitate i > 1 1 ≥ i ≥ 0,5 i < 0,5

3.6. Controlul capacității de cofinanțare

3.6.1. Scop

Scopul acestui control este de a evalua capacitatea de cofinanțare a candidatului.

Controlul va fi efectuat numai dacă a fost întocmit un raport de audit (37) al conturilor (respectiv numai în cazul unei entități juridice care solicită pentru participarea sa la o acțiune indirectă din PC7 o contribuție financiară estimativă din partea UE mai mare de 500 000 EUR) și dacă acest raport a formulat rezerve serioase în privința capacității de cofinanțare apreciate de ordonatorul de credite.

Capacitatea de cofinanțare a unui candidat va fi evaluată nu numai pe baza acțiunii indirecte respective din PC7, ci și, cel puțin, pe baza tuturor acțiunilor indirecte în curs susținute de Uniune care au nevoie de cofinanțare și de care ordonatorul de credite are cunoștință. În acest context, ordonatorul de credite poate solicita candidatului o listă a proiectelor susținute din bugetul UE în care este implicat (38). Acest control nu va fi însă efectuat în cazul candidaților autorizați să primească o contribuție financiară din partea UE de până la 100 % din costurile lor eligibile.

Pentru persoanele juridice se aplică următoarele rate, valori semnificative și praguri. Pentru persoanele fizice vor fi utilizate criterii specifice (a se vedea secțiunea 3.6.4).

3.6.2. Rate și valori semnificative utilizate

Controlul capacității de cofinanțare se bazează pe următoarele rate financiare:

Indicatorii capacității de cofinanțare:

Obiect Indicatori Rate Capacitatea de coflnanDare

p: proiect în curs la care participă entitatea juridică

Durationprojectp: Durata totală a proiectului p în ani

EligibleCostp: Costul eligibil total pentru participantul la proiectul p

EU contributionp: Contribuția totală a UE pentru participantul la proiectul p

DaysLeftp: Numărul de zile rămase pentru proiectul p

Cash flow:

Nu au fost luate în considerare pentru acest calcul: proiectele încheiate și proiectele pentru care contribuția UE = costurile eligibile ale proiectului.

Indicatorul expunerii financiare:

În plus și numai pentru coordonatori, se utilizează ca dată suplimentară (indicator) o valoare semnificativă bazată pe prefinanțarea totală a proiectului și pe cifra de afaceri a coordonatorului. Indicatorul expunerii financiare va fi considerat „pozitiv” dacă raportul „Prefinanțarea totală a proiectului/Cifra de afaceri” este mai mic sau egal cu 0,5. (Dacă cifra de afaceri este 0, se utilizează pentru calcul veniturile operaționale.)

3.6.3. Praguri

În funcție de rezultatele obținute pentru fiecare dintre ratele sus-menționate, se atribuie următoarele calificative:

Obiect Indicatori Slabă Bună 0 1 Capacitat e de cofinan Indicator de lichidită < 1 > = 1 Indicatorul profitului operațional net < 1 > = 1

Se va considera că un scor total mai mic decât 1 indică o capacitate de cofinanțare „slabă”.

3.6.4. Cazul particular al persoanelor fizice

În cazul persoanelor fizice, capacitatea de cofinanțare va fi evaluată după cum urmează:

3.6.4.1. Rate utilizate

Obiect Indicatori Rate Capacita tea de coflnanD are Pe termen scurt Pe termen mediu/lung

3.6.4.2. Praguri

În funcție de rezultatele obținute pentru fiecare dintre ratele sus-menționate, se atribuie următoarele calificative:

Obiect Indicatori Slabă Bună 0 1 Capaci tate de cofinan Pe termen scurt < 1 > = 1 Pe termen mediu/lung < 1 > = 1

4. VERIFICAREA CAPACITĂȚII FINANCIARE: CONCLUZIA ANALIZEI (CONTROALELOR) ȘI MĂSURI POSIBILE

4.1. Evaluarea rezultatelor analizei succinte

Din analiza financiară succintă rezultă un scor general al capacității financiare a unui candidat, care poate fi „bun, „acceptabil” sau „slab”, în funcție de ratele sus-menționate.

Ca regulă generală, se va considera că o entitate juridică supusă unei verificări a capacității financiare care obține în urma analizei succinte un minimum de 3 puncte ca rezultat al controlului viabilității sale financiare are o capacitate financiară „pozitivă” (42), cu excepția cazului în care se află în una sau mai multe dintre situațiile menționate în continuare.

Analiza succintă

Slab Acceptabil Bun Rezultatul controlului viabilității financiare 0-2 3 4-6

În pofida rezultatelor menționate anterior, capacitatea financiară a unei entități juridice va fi, în orice caz, considerată „slabă” și, prin urmare, va fi supusă unei analize mai aprofundate, dacă:

— un raport de audit (a se vedea secțiunea 3.4) al conturilor a formulat rezerve serioase (nu numai cu privire la capacitatea de cofinanțare);

— rezultatul obținut (rezultatele obținute) în ceea ce privește indicatorul fondurilor proprii (secțiunea 3.5.2) și/sau controlul capacității de cofinanțare și/sau indicatorul expunerii financiare (secțiunea 3.6) (dacă este cazul) este (sunt) „slab(e)”;

— entitatea juridică a făcut obiectul unor constatări financiare substanțiale privind capacitatea sa financiară, în urma unui audit financiar efectuat de Comisie [inclusiv de OLAF (43) ], de Curtea de Conturi sau de reprezentanții autorizați în mod corespunzător ai acestora, în ultimii 2 ani (a se vedea secțiunea 3.3).

Dacă entitatea juridică a obținut un rezultat „pozitiv” în urma analizei financiare succinte, dar au fost constatate erori administrative grave sau fraude care implică entitatea; sau entitatea face obiectul unor proceduri juridice sau al unor proceduri judiciare pentru erori administrative grave sau fraude; sau entitatea face obiectul unui ordin de poprire sau al unui ordin de recuperare emis de Comisie pentru o sumă restantă semnificativă pentru care s-a depășit cu mult termenul de plată, se va considera că entitatea are o capacitate financiară „slabă”, dar aceasta nu va fi supusă unei analize financiare mai aprofundate. Pentru acest tip de entitate, ordonatorul de credite responsabil va trebui să ia în considerare măsurile de protecție definite în secțiunea 4.2.2.

4.2. Măsurile care trebuie luate în cazul rezultatului „slab”

Dacă rezultatul controlului succint al viabilității financiare este „slab”, ordonatorul de credite responsabil va trebui în primul rând să efectueze o analiză financiară mai aprofundată (a se vedea secțiunea 4.2.1).

Dacă, în conformitate cu rezultatele acestei analize mai aprofundate, capacitatea financiară a candidatului:

— este „acceptabilă” sau „bună”, candidatul poate participa la acțiunea indirectă și nu se mai ia nicio măsură;

— rămâne „slabă”, ordonatorul de credite responsabil va trebui să ia în considerare măsurile de protecție definite în secțiunea 4.2.2;

— este „insuficientă” (44) (a se vedea secțiunea 4.2.1), candidatul nu poate participa la acțiunea indirectă, cu excepția cazului în care ordonatorul de credite prezintă motive justificate în mod corespunzător, pe baza propriei sale evaluări a riscurilor.

În alte cazuri (viabilitate financiară „pozitivă”, dar cu rezultate „slabe” la controlul cofinanțării, la indicatorul fondurilor proprii și la indicatorul expunerii financiare; raport de audit cu rezerve serioase; constatări financiare substanțiale privind capacitatea financiară a entității juridice rezultate în urma unui audit financiar efectuat în ultimii 2 ani), ordonatorul de credite responsabil va trebui să ia în considerare măsurile de protecție definite în secțiunea 4.2.2.

4.2.1. Analiza financiară mai aprofundată

4.2.1.1. Pentru persoane juridice

Această analiză financiară mai aprofundată va consta într-o analiză extinsă a viabilității financiare a entității juridice.

Vor fi utilizate următoarele 5 rate:

Obiect Indicatori Rate Analiză mai aprofundată Lichiditate Rata rapidă — Autonomie financiară Rata profitului operațional brut — Profitabilitate Profitabilitate (1) — Profitabilitate (2) — Solvabilitate Solvabilitate — Corecția: Rata profitului operațional brut se calculează ca: Dobânda plătită/Profitul operațional brut.

În funcție de rezultatele obținute pentru fiecare dintre ratele sus-menționate, se atribuie următoarele calificative:

Obiect Indicatori Slabă & Insuficientă Acceptabilă Bună 0 1 2 Lichiditate Rata rapidă i < 0,5 0,5 ≤ i ≤l i > 1 Autonomie financiară Rata profitului operațional brut i > 0,40 sau < 0 0,40 ≥ i ≥ 0,30 0 ≤ i ≤ 0,30 Profitabilitate Profitabilitate (1) i < 0,05 0,05 ≤ i ≤ 0,15 i > 0,15 Profitabilitate (2) i < 0,02 0,025 ≤ i ≤ 0,04 i > 0,04 Solvabilitate Solvabilitate i > 6,00 sau < 0 6.00 ≥ i ≥ 4,00 0 ≤ i < 4,00

Excepții:

Pentru cazurile speciale în care rata conține un zero la numitor sau la numărător se aplică următoarele reguli:

Autonomie financiară: — Dacă Profitul operațional brut este ≤ 0, rezultatul este – 1 cu calificativul „slab”. — Dobânda plătită nu poate fi negativă.

Profitabilitate (2): — Dacă Profitul operațional net = 0, rezultatul este 0 cu calificativul „slab”. — Dacă Cifra de afaceri = 0, se utilizează pentru calcul veniturile operaționale. — Dacă Veniturile operaționale = 0 sau sunt negative, rezultatul este 0 cu calificativul „slab”. — Cifra de afaceri nu poate fi negativă.

Se va considera că o entitate juridică supusă unei verificări a capacității financiare care obține în urma analizei financiare mai aprofundate un minimum de 4 puncte ca rezultat al controlului viabilității sale financiare are o capacitate financiară „pozitivă” (45), cu excepția cazului în care se află în una sau mai multe dintre situațiile menționate în secțiunea 4.1.

Analiza mai aprofundată

Insuficient Slab Acceptabil Bun Rezultatul controlului viabilității financiare 0 1-3 4-5 6-10

4.2.1.2. Pentru persoane fizice

Pentru persoanele fizice nu se efectuează o analiză financiară mai aprofundată.

Cu toate acestea, dacă rezultatul analizei financiare succinte arată:

— fie o rată rapidă (lichiditate) mai mică de 1,5;

— fie o rată de solvabilitate mai mare de 1,2,

capacitatea financiară va fi considerată „insuficientă” și, în consecință, candidatul nu poate participa la acțiunea indirectă, cu excepția cazului în care ordonatorul de credite prezintă motive justificate în mod corespunzător, pe baza propriei sale evaluări a riscurilor.

4.2.2. Măsuri de protecție

În conformitate cu articolul 38 alineatul (7) din NP PC7, Fondul de garantare pentru participanți (PGF) este considerat o garanție suficientă din perspectiva RF. În consecință, nu poate fi cerută sau impusă participanților nicio garanție financiară suplimentară (de exemplu, reducerea prefinanțării, conturile fiduciare, conturile blocate, garanțiile financiare din partea unei bănci/instituții financiare/societăți-mamă etc.).

Fără a aduce atingere paragrafului precedent, dacă se consideră necesară aplicarea unor măsuri de protecție, se poate recurge la una sau mai multe dintre măsurile de protecție menționate mai jos:

— o persoană fizică nu poate fi coordonatorul unei acțiuni indirecte;

— o entitate juridică a cărei capacitate financiară este „slabă” conform analizei mai aprofundate bazate pe cele 5 rate financiare (lichiditate, autonomie financiară, profitabilitate 1, profitabilitate 2 și solvabilitate) și descrise în secțiunea 4.2.1 nu este acceptată în calitate de coordonator de către serviciile care pun în aplicare PC7 (46) (47). Această entitate juridică va putea totuși să fie participant;

— în cazul oricărei entități juridice și fără a aduce atingere dispozițiilor din acordul de grant respectiv, serviciile care pun în aplicare PC7 își rezervă dreptul de a iniția în mod sistematic, în cursul punerii în aplicare a acțiunii indirecte respective din PC7, un audit financiar care poate fi însoțit, dacă este necesar, de un audit tehnic, efectuat de serviciile respective (inclusiv de OLAF) sau de reprezentanții autorizați în mod corespunzător ai acestora sau de Curtea de Conturi, dacă: — aceasta este considerată „slabă” în urma unei analize financiare mai aprofundate a viabilității sale financiare; sau — rezultatul controlului capacității sale de cofinanțare este „slab” (dacă este cazul); sau — rezultatul obținut pentru indicatorul fondurilor proprii sau pentru indicatorul expunerii financiare este „slab”; sau — un raport de audit al conturilor a formulat rezerve serioase; — entitatea a făcut obiectul unor constatări financiare substanțiale privind capacitatea sa financiară, în urma unui audit financiar efectuat de Comisie, (inclusiv de OLAF), de Curtea de Conturi sau de reprezentanții autorizați ai acestora, în ultimii 2 ani; sau — sunt constatate erori administrative grave sau fraude care implică entitatea; sau entitatea face obiectul unor proceduri juridice sau al unor proceduri judiciare pentru erori administrative grave sau fraude; sau entitatea face obiectul unui ordin de poprire sau al unui ordin de recuperare emis de Comisie pentru o sumă restantă semnificativă pentru care s-a depășit cu mult termenul de plată);

— orice entitate juridică cu o capacitate financiară „slabă” va fi supusă unei monitorizări mai atente în cursul punerii în aplicare a proiectului (de exemplu, vor fi efectuate reexaminări suplimentare adecvate de către serviciile care pun în aplicare PC7 și/sau de către unul sau mai mulți experți externi independenți, inclusiv unul sau mai multe controale la fața locului). Ordonatorul de credite poate oricând să refuze unei entități „slabe” calitatea de coordonator al unei acțiuni indirecte.

Serviciile care pun în aplicare PC7 vor comunica imediat:

— coordonatorului consorțiului că, din cauza capacității lor financiare „insuficiente”, una sau mai multe entități juridice implicate în propunere nu pot participa la acțiunea indirectă din PC7. Coordonatorul va informa consorțiul;

— candidatului sau candidaților respectivi la o acțiune indirectă din PC7 rezultatele și consecințele, în special orice măsură de protecție necesară, ale verificării capacității lor financiare, dacă aceasta este „slabă”. Acest fapt nu permite totuși consorțiului să excludă candidatul sau candidații respectivi din acest unic motiv.

4.3. Măsuri de protecție suplimentare, inclusiv sancțiuni

Pentru a întări cerința ca propunerile să fie depuse de consorții solide având mecanisme de guvernanță și controale interne eficace și adecvate, Uniunea nu se va baza numai pe recuperarea din Fondul de garantare pentru participanți a sumelor datorate pentru a asigura protecția intereselor sale financiare.

Pe lângă acțiunile sus-menționate privind verificarea existenței juridice, a statutului/categoriei juridice, a capacității operaționale și a capacității financiare a candidaților, vor fi puse în aplicare și următoarele acțiuni, dacă este cazul și în conformitate cu RF, cu NA ale RF și cu modelul de acord de grant în temeiul PC7 (48):

— vor fi executate ordinele de recuperare emise în beneficiul PGF împotriva participanților care nu își îndeplinesc obligațiile, în toate cazurile și prin toate mijloacele prevăzute de regulamentele referitoare la protejarea intereselor financiare ale Uniunii. În plus, atunci când semnează/aderă la acordul de grant, toți participanții vor accepta faptul că orice sumă pe care o datorează Uniunii va fi creditată în PGF;

— în conformitate cu RF și cu NA ale RF vor fi aplicate sancțiuni, inclusiv excluderea de la beneficiul oricărui grant din partea UE pentru un număr de ani, iar modelul de acord de grant în temeiul PC7 (în special articolele II.24 și II.25) va prevedea penalități financiare și sancțiuni administrative adecvate.

(1) NP PC7 ale CE – Regulamentul (CE) nr. 1906/2006.

NP PC7 ale Euratom – Regulamentul (Euratom) nr. 1908/2006 și Regulamentul (Euratom) nr. 139/2012 al Consiliului din 19 decembrie 2011 de stabilire a normelor de participare a întreprinderilor, a centrelor de cercetare și a universităților la acțiunile indirecte în temeiul Programului-cadru al Comunității Europene a Energiei Atomice și de diseminare a rezultatelor cercetării (2012-2013) (JO L 47, 18.2.2012, p. 1).

NP PC7 ale CE și NP PC7 ale Euratom sunt denumite împreună în continuare NP PC7 (în special atunci când se face referire la articole care poartă același număr în ambele regulamente).

(2) Articolul 16 alineatul (4) din NP PC7 ale CE și articolul 15 alineatul (4) din NP PC7 ale Euratom.

(3) RF – Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (JO L 248, 16.9.2002, p. 1).

(4) NA – Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităților Europene (JO L 357, 31.12.2002, p. 1).

(5) Serviciile de validare sunt instituite de Comisie și au scopul de a sprijini serviciile responsabile pentru evaluarea propunerilor, pentru negocierea granturilor sau pentru gestionarea acordurilor de grant, de exemplu prin verificarea existenței juridice și a statutului/categoriei juridice a candidaților, înregistrarea metodei de calcul al costurilor indirecte declarată de candidat și verificarea datelor financiare furnizate de acesta.

(6) În secțiunea 1.2.4 sunt furnizate mai multe precizări cu privire la rolul și responsabilitatea LEAR.

(7) JO L 8, 12.1.2001, p. 1.

(8) Clasificarea în categorii a entităților juridice care participă la o acțiune indirectă din PC7 trebuie efectuată la momentul oportun (inițial, în cursul etapei de negociere și ulterior în cursul etapei de punere în aplicare, înaintea efectuării unei plăți, dacă are loc o schimbare în decursul unei perioade de raportare a proiectului), pentru a proteja interesele participanților și ale Uniunii și pentru a evita întârzieri în punerea în aplicare sau duplicări în diferite etape ale procedurii (procedurilor).

(9) Serviciile care pun în aplicare PC7 pot solicita prezentarea metodei de audit utilizate de funcționarul public competent pentru a calcula costurile eligibile.

(10) Astfel cum sunt definite la articolul 2 din NP PC7 ale CE și la articolul 2 din NP PC7 ale Euratom și cum sunt menționate la articolul 32 alineatul (5) și la articolul 33 alineatul (1) din NP PC7 ale CE și NP PC7 ale Euratom.

(11) O persoană fizică poate fi considerată întreprindere în sensul Recomandării 2003/361/CE a Comisiei din 6 mai 2003 2003 privind definirea microîntreprinderilor și a întreprinderilor mici și mijlocii (JO L 124, 20.5.2003, p. 36), de exemplu, dacă desfășoară activități în mod independent și dispune de un număr de înregistrare în scopuri de TVA.

(12) Chiar dacă un candidat nu este eligibil pentru a participa la o acțiune indirectă, acest fapt nu conduce automat la neeligibilitatea propunerii: într-un astfel de caz (neeligibilitatea unuia sau mai multor candidați), propunerea este neeligibilă numai dacă criteriile de eligibilitate prevăzute de normele de participare, de programul de lucru și de cererea de propuneri nu sunt îndeplinite. De exemplu: la Acțiunile de coordonare și sprijin ERA-NET pot participa numai anumite tipuri de entități juridice (autoritățile naționale, cum ar fi ministerele, sau regionale, agențiile executive ale acestor autorități naționale etc.); o cerere de propuneri de proiecte colaborative poate restrânge participarea la un anumit tip de entități juridice, de exemplu, IMM-uri sau organizații ale societății civile.

(13) Entitățile juridice care aparțin mai multor categorii vor fi înregistrate ca atare, în special în scopuri statistice.

(14) A se vedea și http://ec.europa.eu/enterprise/policies/sme/facts-figures-analysis/sme-definition/index_en.htm

(15) Regulamentul nr. 1 de stabilire a regimului lingvistic al Comunității Economice Europene (JO 17, 6.10.1958, p. 385/58).

(16) EN: http://ec.europa.eu/budget/info_contract/legal_entities_en.htm

(17) PIC temporar emis la prima înregistrare devine final după ce entitatea este validată. Datele juridice și financiare de bază ale participanților la PC7 sunt accesibile prin intermediul Portalului participanților la cercetare (http://ec.europa.eu/research/participants/portal).

(18) Această serie de proceduri de verificare este denumită „validare”.

(19) La adresa de e-mail: REA-URF-Validation@ec.europa.eu

(20) Dacă entitatea juridică face obiectul excluderii în temeiul articolului 93 alineatul (1) literele (a), (b), (c), (d) și (e), al articolului 94 sau al articolului 96, aceasta va fi exclusă automat de la participare. Referințe suplimentare: Decizia 2008/969/CE, Euratom a Comisiei din 16 decembrie 2008 privind sistemul de avertizare rapidă pentru ordonatorii de credite ai Comisiei și ai agențiilor executive (JO L 344, 20.12.2008, p. 125) și Regulamentul (CE, Euratom) nr. 1302/2008 al Comisiei din 17 decembrie 2008 privind baza de date centrală a excluderilor (JO L 344, 20.12.2008, p. 12).

(21) Condițiile detaliate privind utilizarea metodelor de calcul al costurilor indirecte și efectuarea distincției dintre costurile directe și cele indirecte sunt indicate în secțiunea 1 din partea B a anexei II la modelul relevant de acord de grant, în special la articolul II.15 (modelul general de acord de grant pentru cel de Al șaptelea program-cadru, modelul de acord de grant ERC și modelul de acord de grant REA sunt disponibile la următoarea adresă: http://cordis.europa.eu/fp7/calls-grant-agreement_en.html#standard_ga și în Guide to Financial Issues relating to FP7 Indirect Actions (Ghid privind aspectele financiare ale acțiunilor indirecte din PC7) ftp://ftp.cordis.europa.eu/pub/fp7/docs/financialguide_en.pdf

(22) Pentru mai multe informații a se vedea Ghidul modificărilor acordurilor de grant pentru PC7: ftp://ftp.cordis.europa.eu/pub/fp7/docs/financialguide_en.pdf

(23) A se vedea secțiunea rederitoare la articolul II.15 din modelul de acord de grant a Guide to Financial Issues relating to FP7 Indirect Actions (Ghid privind aspectele financiare ale acțiunilor indirecte din PC7) ftp://ftp.cordis.europa.eu/pub/fp7/docs/financialguide_en.pdf

(24) Actele unei agenții executive pot fi înaintate Comisiei în vederea examinării legalității lor, în temeiul articolului 22 din Regulamentul (CE) nr. 58/2003 al Consiliului.

(25) De exemplu, coordonatorul unei acțiuni indirecte trebuie să demonstreze competențe și calificări profesionale în domeniul administrativ, financiar, juridic și al conducerii unei echipe.

(26) Evaluarea are loc după depunerea propunerii și înainte de negocierea acordării granturilor în temeiul PC7.

(27) A se vedea secțiunea 3.5.

(28) Instrumentele electronice afișează în mod automat toate ratele financiare pe baza datelor bilanțului simplificat.

(29) A se vedea secțiunea 4.2.1.

(30) Se poate renunța la cerința privind rapoartele de audit statutar în cazul entităților juridice care sunt exceptate de la un astfel de audit în conformitate cu legislația lor națională.

(31) Acest raport include mandatul clar de audit, responsabilitățile conducerii și ale auditorului, modul de efectuare a auditului, inclusiv asigurarea rezonabilă a faptului că situațiile financiare nu conțin erori materiale, precum și avizul auditorului.

(32) Patrimoniul include, în special:

patrimoniul „fix”, cum ar fi terenurile, locuințele date cu chirie, moștenirile, depozitele pe termen mediu/lung (mai mare de un an), opțiunile pe titluri (dacă dreptul de exercitare nu este disponibil în termen de un an) etc.

patrimoniul „curent”, cum ar fi numerarul disponibil, economiile, depozitele pe termen scurt (maximum un an), opțiunile pe titluri (dacă dreptul de exercitare este disponibil în termen de un an) etc.

(33) Statutul de întreprindere mică sau mijlocie (IMM), în conformitate cu Recomandarea 2003/361/CE în versiunea din 6 mai 2003, este definit pe baza unor criterii financiare, unele dintre acestea fiind legate de datele anuale furnizate în bilanțurile și în conturile de profit și pierderi. A se vedea secțiunea 1.1.3.1 punctul 6 și secțiunea 1.1.4 litera (e).

(34) Profitabilitatea nu este relevantă pentru persoanele fizice.

(35) A se vedea portalul participanților la cercetare la adresa: http://ec.europa.eu/research/s/portal/page/lfvSimulation

(36) Atunci când se evaluează viabilitatea financiară a entităților nonprofit, caracterul lor nonprofit poate fi luat în considerare.

(37) A se vedea secțiunea 3.4.1.

(38) Dacă este cazul, Comisia sau organismele care pun în aplicare PC7 pot examina capacitatea de cofinanțare a oricărei entități pe baza informațiilor disponibile în sistemele sale informatice.

(39) Astfel cum este indicat în declarația de patrimoniu.

(40) Astfel cum sunt indicate în declarația privind impozitul pe profit.

(41) CP: costuri și contribuția UE pentru toate proiectele participantului cu UE.

(42) „Pozitivă” înseamnă „bună” sau „acceptabilă”.

(43) OLAF este Oficiul European de Luptă Antifraudă.

(44) Atât în termeni de viabilitate financiară, cât și, dacă este cazul, de capacitate de cofinanțare.

(45) „Pozitivă” înseamnă „bună” sau „acceptabilă”.

(46) În cazul acordurilor de grant cu un singur beneficiar, acesta va face obiectul celorlalte măsuri de protecție. Scopul măsurilor de protecție care vizează un coordonator este relevant numai în cazul unui consorțiu, deoarece coordonatorul primește contribuția financiară din partea UE pentru toți participanții.

(47) Cu excepția cazului în care persoana juridică furnizează voluntar o garanție care poate fi considerată „echivalentă cu o garanție oferită de un stat membru sau de un stat asociat”.

(48) Model de contract de grant în temeiul PC7 – Decizia C(2007) 1509 a Comisiei din 10 aprilie 2007. A se vedea http://cordis.europa.eu/fp7/calls-grant-agreement_en.html